Železničná trať Nové Zámky – Zvolen

náhľad|Trať pri Hronskom Beňadiku
Železničná trať Nové Zámky – Zvolen (v cestovnom poriadku pre verejnosť označená ako železničná trať číslo 150) je železničná trať na Slovensku, spájajúca Nové Zámky a Zvolen cez Levice. Patrí medzi dôležité dopravné tepny, spájajúce západ a juh krajiny so stredným Slovenskom. Trať je elektrifikovaná a jednokoľajná, okrem dvoch zdvojkoľajnených úsekov v celkovej dĺžke asi 28 km.

 Dejiny 
Trať medzi Novými Zámkami a Zvolenom vznikla spojením niekoľkých kratších úsekov, budovaných prevažne v 2. polovici 19. storočia. Ich prepojením vznikla dôležitá časť južnej trasy, ktorá sa vo Zvolene rozdeľuje a umožňuje lepšiu dopravnú obslužnosť regiónov. Cez Banskú Bystricu, Červenú Skalu a Margecany prepája juh a stred krajiny so severnou tepnou Žilina – Košice a cez Lučenec a Rožňavu po trati Zvolen – Košice južné oblasti s Košicami. 

 Postup otvárania úsekov 
 1872 Hronská Dúbrava – Zvolen 
 1894 Šurany – Úľany nad Žitavou
 1896 Levice – Hronská Dúbrava
 1900 Nové Zámky – Šurany
 1914 Úľany nad Žitavou – Levice
 1937 2. koľaj Zvolen – Hronská Dúbrava
 1989 2. koľaj Žarnovica – Žiar nad Hronom

 Elektrifikácia úsekov 
Po roku 1980 začala elektrifikácia trate s ukončením v roku:
 1986 Nové Zámky – Šurany
 1991 Šurany – Levice
 1993 Levice – Žiar nad Hronom
 1994 Žiar nad Hronom – Hronská Dúbrava
 1995 Hronská Dúbrava – Zvolen

 Využitie trate 
V súčasnosti premávajú traťou Nové Zámky – Zvolen rýchliky z Bratislavy do Zvolena každé 2 hodiny, tieto následne pokračujú ďalej do Banskej Bystrice alebo Košíc. Trať využívajú i regionálne a nákladné vlaky.

V septembri 2015 bolo oznámené, že štát vyhlásil verejné obstarávanie na spoje Banská Bystrica - Bratislava. Predpokladalo sa vysúťaženie 1,5 milióna vlakových kilometrov ročne. Záujem o súťaž do 26. septembra 2015 oficiálne prejavil RegioJet, o tendri uvažoval Leo Express, zaujímala sa Arriva, dcérska spoločnosť Deutsche Bahn, uvažovalo sa o ďalších spoločnostiach: České dráhy, britský National Express ako aj vtedajší (a súčasný) prepravca Železničná spoločnosť Slovensko. Tento dopravca vtedy najazdil na uvedenej trati 1,2 milióny kilometrov, priamo jazdil len jeden pár rýchlikov, na ostatné spoje bolo treba presadať vo Zvolene. Podľa grafikonu od decembra 2015 malo byť priamych rýchlikov 8 párov. Súťaž bola vyhlásená v novembri 2015. Jej víťaz mal získať až desaťročný monopol na dopravu medzi Banskou Bystricou a Bratislavou.

V decembri 2015 štátna spoločnosť ZSSK oznámila, že od 13. decembra 2015 zriadila priame spojenie Bratislavy s Banskou Bystricou v dvojhodinovom takte. V júli 2022 ZSSK bez informovania zrušila relačnú cenu medzi Bratislavou a Banskou Bystricou (z 9,20 eur na 10,46) a Bratislavou a Zvolenom na 9,62 eur. Zvýšenie sa udialo v čase keď sú na trati výluky kvôli rekonštrukcii.

 Rekonštrukcia a modernizácia 
Na prevažnej väčšine trate je traťová rýchlosť 70-80 km/h, pričom v zdvojkoľajnených úsekoch a v oblasti Žarnovice, Hronského Beňadiku a Levíc (Levice – Veľké Kozmálovce a Levice – Lok) je povolená aj rýchlosť 100 km/h. Železničné stanice na trati sú vybavené najmä  zabezpečovacími zariadeniami tretej kategórie, resp. druhej kategórie (Šurany, Nová Baňa, Žiar nad Hronom, Hronská Dúbrava). 

V rokoch 2005 až 2006 sa počas výstavby rýchlostnej cesty R1 uskutočnila prekládka trate medzi Rudnom nad Hronom a Voznicou v dĺžke 2,3 km.

V auguste 2020 bola za úplnej výluky zrekonštruovaná časť trate medzi Žarnovicou a Novou Baňou pre havarijný stav so zníženou traťovou rýchlosťou 30 km/h hodinu. Po rekonštrukcii sa obnovila rýchlosť 80 km/h.

Od 1. júna 2022 do 19. októbra 2022 sa za úplnej výluky v úseku Šurany – Levice uskutočnila komplexná rekonštrukcia železničnej infraštruktúry, spojenej aj so sanáciou železničného spodku v úsekoch Horný Pial – Beša a Hul – Úľany nad Žitavou v celkovej dĺžke 7,8 km, kde sa jazdilo dlhodobo obmedzenou traťovou rýchlosťou, maximálne do 50 km/h. Táto rýchlosť bola po niekoľko mesačnom skúšobnom období na celom úseku zvýšená na 70 km/h.  

Úsek medzi Novou Baňou a Hronským Beňadikom v dĺžke 11,45 km prešiel za úplnej výluky platnej od 9. júna 2024 komplexnou rekonštrukciou železničného zvršku a spodku s cieľom zvýšenia bezpečnosti a plynulosti železničnej dopravy, odstráneniu prechodných obmedzení traťovej rýchlosti, zníženiu nákladov na údržbu železničného spodku, zvršku a zvýšeniu bezpečnosti cestujúcej verejnosti. Obnovili sa aj mosty, výhybky či železničné priecestia, nástupištia a trakčné vedenie. Obnovenie nevyužívanej výhybne Tekovská Breznica nebolo súčasťou projektu. Náklady rekonštrukcie sú hradené z plánu obnovy. Železničná doprava na tomto úseku bola obnovená dňa 13.9.2025. 

Z plánu obnovy sa financoval aj projekt Komplexná rekonštrukcia výhybiek v žst. Levice a žst. Veľké Kozmálovce a nové zabezpečovacie zariadenia na úseku Levice – Veľké Kozmálovce. Predmetom projektu bola modernizácia staničných, traťových a priecestných zabezpečovacích zariadení v úseku železničnej trate Kalná nad Hronom – Levice – Veľké Kozmálovce – Kozárovce na automatické, s cieľom zabezpečiť diaľkové ovládanie trate, zefektívniť a zrýchliť prevádzku a zvýšiť bezpečnosť železničnej dopravy na predmetnom úseku. Najskôr za výluky od mája do júla 2025 prebehla rekonštrukcia v žst. Levice a po nej v žst. Veľké Kozmálovce. Vlaková doprava na celej trati bola obnovená spolu so zmenou grafikonu vlakovej dopravy dňa 14.12.2025. 

 Stanice a zastávky na trati  
 Zvolen osobná stanica – križovatka s traťou 153 (Zvolen – Čata), 160 (Zvolen – Košice), 170 (Zvolen – Vrútky) a 171 (Zvolen – Kremnica – Diviaky)
 Hronská Dúbrava – križovatka s traťou 154 (Hr. Dúbrava – B. Štiavnica) a 171 (Zvolen – Kremnica – Diviaky) 
 Jalná 
 Šášovské Podhradie 
 Žiar nad Hronom 
 Žiar nad Hronom zastávka
 Hliník nad Hronom
 Bzenica
 Žarnovica
 Dolné Hámre
 Voznica
 Rudno nad Hronom
 Nová Baňa
 Tekovská Breznica
 Hronský Beňadik
 Psiare
 Kozárovce – križovatka s traťou 141 (Leopoldov – Kozárovce)
 Tlmače
 Veľké Kozmálovce
 Hronské Kľačany
 Levice – križovatka s traťou 152 (Štúrovo – Levice)
 Kalná nad Hronom
 Lok
 Horný Pial
 Jesenské údolie
 Beša
 Pozba
 Podhájska
 Radava
 Hul
 Úľany nad Žitavou – križovatka s traťou 151 (N. Zámky – Zlaté Moravce)
 Šurany zastávka 
 Šurany – križovatka s traťou 130 (Bratislava – Štúrovo), 140 (N. Zámky – Prievidza) a 151 (N. Zámky – Zlaté Moravce) 
 Bánov
 Nové Zámky – križovatka s traťou 130 (Bratislava – Štúrovo), 135 (N. Zámky – Komárno), 140 (N. Zámky – Prievidza) a 151 (N. Zámky – Zlaté Moravce)

 Referencie 

 Pozri aj 
 Zoznam železničných tratí na Slovensku
 Dejiny železníc na Slovensku

 Iné projekty 

 Externé odkazy 
 Video trate (BA – BB)
 Video z trate

 Zdroj 
 www.vlaky.net

Nové Zámky – Zvolen
Kategória:Doprava v okrese Nové Zámky
Kategória:Doprava v okrese Levice
Kategória:Doprava v okrese Žarnovica
Kategória:Doprava v okrese Žiar nad Hronom
Kategória:Doprava v okrese Zvolen
Kategória:Doprava vo Zvolene